SA Express se vlerke geknip tot hy betaalArgieffoto. (Foto: Facebook) Die Lughawensmaatskappy van Suid-Afrika (Acsa) het bevestig dat hy SA Express, die staat se streekslugdiens, verbied het om van sy aanloopbane op te styg of daar te land. Volgens Acsa is dit as gevolg van die nie-betaling van lughawetariewe. Acsa het in ŉ verklaring gesê dat vertroulikheid hom verhoed om bekend te maak presies hoeveel SA Express hom skuld, maar dat sy bestuurders al vir etlike maande met bestuurders van die lugredery vergader om die uitstaande betaling vir passasierskoste, landing- en parkeergeld te vereffen. Volgens Acsa het hy op 27 Augustus vir SA Express laat weet dat hy van 28 Augustus om 10:00 nie van enige van die nege lughawens mag opstyg totdat alle uitstaande geld betaal is nie. SA Express het gister in ŉ verklaring vir Acsa daarvan beskuldig dat hy versuim het om ŉ ooreenkoms, wat Woensdag tydens ‘n vergadering bereik is om vlugte te hervat, na te kom. Verteenwoordigers van die departement van vervoer en die departement van openbare werke het ook die vergadering bygewoon. “In ŉ teleurstellende wending het Acsa die ooreenkoms wat aangegaan is, gekanselleer, wat verdere ongerief vir ons passasiers op alle roetes veroorsaak het,” het SA Express in ŉ verklaring gesê. Acsa ontken dit egter en sê SA Express het nie by sy deel van die ooreenkoms gehou nie. “Verdere ondernemings is tydens daardie vergadering gemaak en Acsa het ingestem om die skorsing op te hef indien daar aan hierdie ondernemings voldoen sou word. “Ongelukkig is daar nie aan hierdie voorwaardes voldoen nie en die skorsing van SA Express bly van krag,” het Acsa gesê. Acsa het gesê hy betreur die feit dat hierdie besluit nodig geword het om billikheid vir alle lugdienste te verseker. “Die skorsing van ŉ lugredery vind eers plaas ná talle gesprekke met die lugredery se bestuur. Acsa is spyt oor die ongerief vir SA Express se passasiers maar in die belang daarvan om ons kommersiële lewensvatbaarheid te handhaaf moet ons ons skuldverdraagsaamheid noukeurig bestuur.”